Kaupunki aikoo tehdä asiasta rikosilmoituksen.

Oulun Raksilassa sijaitsevaa uimahallia kiusaa sarjakakkaaja, joka on jättänyt tuotoksensa ison altaan veteen jo kolme kertaa. Ulosteherkän uimarin vuoksi uima-allas on jouduttu puhdistamaan perusteellisesti ja nyt tekijää etsitään valvontakameroista.

Oulun kaupungin liikuntapalveluiden isännöitsijä Jari Leviäkangas ei voi ymmärtää ulosteensa veteen jättävän ihmisen motiiveja.

– Uimahalli tarjoaa positiivista, hyvää mieltä kaupunkilaisille. Tuntuu ihmeelliseltä, että joku saa päähänsä sabotoida tällaista mukavaa harrastusta, hän kummastelee.

Sarjakakkaaja on häirinnyt muita uimareita jo kuukauden ajan. Kaupunki aikoo tehdä asiasta rikosilmoituksen heti kun tekijä on saatu kiinni.

– Silmät ristissä tässä on katseltu valvontavideoita, mutta tekijän löytäminen niistä on melko haasteellista. Pyydämme kanssauimareita olemaan valppaina, jos saisimme tekijän kiinni sitä kautta.

Sarjakakkija ei ole ainutlaatuinen ilmiö uimahallissa. Leviäkankaan mukaan uimareita ja varsinkin miesten puolen saunojia kiusasi aikoinaan sarjapissaaja, joka kävi tekemässä tarpeensa miesten puolen saunan kiukaalle.

– Näitä tulee vastaan aina silloin tällöin. Sarjakiuaspissaaja saatiin kiinni kun muut saunoja olivat tarkkoina ja ilmoittivat tekijästä. Sarjakakkaajaa ei ole ollut aikaisemmin, toisinaan altaasta on löytynyt yksittäisiä jätöksiä.

Kakkaajan jälkeen Raksilan ison altaan vesi joudutaan puhdistamaan. Se tapahtuu shokkikloorauksen avulla. Jätökset poistetaan ensin keskusvesi-imurilla ja klooripitoisuutta nostetaan tavanomaisesta 0,7 milligramman tasosta noin 2,0 milligrammaan litrassa. Altaassa on 3 000 kuutiota vettä.

– Suurin harmi puhdistamisesta on uimareille, sillä allas on pois käytöstä kloorin takia 5-6 tuntia. Koko vesimassa kierrätetään puhdistusjärjestelmän läpi ja se vie aikansa, Leviäkangas kertoo.

Sarjakakkaajasta kertoi ensimmäisenä Yle Oulu.